b'\n_START_ARTICLE_\nHama\n_START_SECTION_\nVarhainen historia\n_START_PARAGRAPH_\nHaman alueella on ollut asukkaita jo neoliittiselta kivikaudelta l\xc3\xa4htien, mutta selvempi\xc3\xa4 arkeologisia todisteita kaupungin olemassaolosta on l\xc3\xb6ydetty 1300-luvun puoliv\xc3\xa4lilt\xc3\xa4 eaa. 1000-luvulla eaa. kaupunki oli aramealaisen Hamathin kuningaskunnan p\xc3\xa4\xc3\xa4kaupunki ja se mainitaan Vanhassa testamentissa. Salomo valloitti kaupungin, mutta se saavutti j\xc3\xa4lleen itsen\xc3\xa4isyyden my\xc3\xb6hemmin. Kaupunki liittoutui aramealaisten kanssa n\xc3\xa4iden sodassa Assyriaa vastaan ja suostui maksamaan suojelurahaa Assyrialle vuonna 738 eaa. Vuonna 720 kaupunki kapinoi assyrialaisia vastaan, jolloin kuningas Sargon II tuhosi sen. My\xc3\xb6hemmin Hamaa hallitsivat Babylonia ja Persia, mutta kaupunki ei toipunut ennen Seleukidien valtakautta. Seleukidit uudelleennimesiv\xc3\xa4t kaupungin Epifaneksi Antiokhos IV Epifaneksen mukaan. Pompeiuksen johtamat roomalaiset valloittivat kaupungin vuonna 64 eaa. ja kaupunki s\xc3\xa4ilyi Rooman ja sittemmin Bysantin valtakunnan alaisuudessa, kunnes muslimit valloittivat sen vuosien 636 ja 637 v\xc3\xa4lill\xc3\xa4.\n_START_SECTION_\nMuslimivalta\n_START_PARAGRAPH_\nArabivalloituksen j\xc3\xa4lkeen Hama oli hallinnollisesti sen etel\xc3\xa4isen naapurin Homsin kaupungin alla, jonka varjossa se oli ollut jo roomalaisajoista l\xc3\xa4htien. 800-luvulla kaupunki p\xc3\xa4\xc3\xa4tyi Aleppoa hallinneiden Hamdanidien vaikutusvallan alle ja l\xc3\xa4henti nyt t\xc3\xa4t\xc3\xa4 kaupunkia Homsin sijaan. Bysantin keisari Nikeforos II Fokas j\xc3\xa4rjesti h\xc3\xa4vitysreken kaupunkiin vuonna 968 ja poltti muun muassa sen suuren moskeijan. My\xc3\xb6hemmin Syyrian ollessa muodollisesti osa Fatimidien alueita Mirdasidit h\xc3\xa4vittiv\xc3\xa4t kaupungin. Seld\xc5\xbeukit hallitsivat kaupunkia vuosiin 1113-1114 saakka ja viimeisen seld\xc5\xbeukiemiirin kuollessa kaupungin omistuksesta sotivat useat eri paikalliset hallitsijat l\xc3\xa4hes 60-vuoden ajan. Sittemmin valtaan nousivat Zangidit jotka menettiv\xc3\xa4t kaupungin Saladinille vuosina 1174\xe2\x80\x931175. Saladin antoi kaupungin sukulaispojalleen al-Malik al-Muzaffar Umalla nelj\xc3\xa4 vuotta my\xc3\xb6hemmin ja h\xc3\xa4nen perillisens\xc3\xa4 hallitsivat kaupunkia aina vuoteen 1342 saakka, jonka j\xc3\xa4lkeen alueella vaikuttivat mamelukit._NEWLINE_Osmanien valtakunta sai kaupungin alaisuuteensa vuonna 1517. Heid\xc3\xa4n valtakaudellaan Haman merkitys kasvoi alueellisena hallinnon keskuksena. Se oli aluksi osa Tripolin eyaletia ja vuonna 1864 siit\xc3\xa4 tuli oman sanjakinsa p\xc3\xa4\xc3\xa4kaupunki Shamin vilayetissa. Osamien alaisuudessa kaupungista kehkeytyi keskikokoinen maakuntakaupunki, jollaisena se on s\xc3\xa4ilynyt siit\xc3\xa4 l\xc3\xa4htien. Ymp\xc3\xa4r\xc3\xb6iv\xc3\xa4n maatalousalueen takia se oli my\xc3\xb6s merkitt\xc3\xa4v\xc3\xa4 sokerin ja puuvillan kaupan keskus. Se sai my\xc3\xb6s mainetta hyvin vanhoilillisena sunnalaisena kaupunkina.\n_START_SECTION_\nNykyp\xc3\xa4iv\xc3\xa4\n_START_PARAGRAPH_\nRanskan vallan aikana Syyriassa Haman kaupungin rajat k\xc3\xa4sittiv\xc3\xa4t itse kaupungin lis\xc3\xa4ksi my\xc3\xb6s 114 kyl\xc3\xa4\xc3\xa4. Suurinta osaa niiden maista hallitsi pari suurta maanomistajaperhett\xc3\xa4. T\xc3\xa4m\xc3\xa4 synnytti j\xc3\xa4nnitteit\xc3\xa4 eri sosiaaliluokkien v\xc3\xa4lill\xc3\xa4. 1940-luvulla paikallinen Akram Hawrani alkoi kampanjoida maauudistusten puolesta ja h\xc3\xa4n perusti sittemmin Baath-puolueeseen liittyneen arabisosialistisen puolueen. Baath-puolue nousi valtaan itsen\xc3\xa4isess\xc3\xa4 Syyriassa vallankaappauksella maaliskuussa 1963, mik\xc3\xa4 merkitsi uhkaa maanomistajille Hamassa. Syyrian vanhoilliset ainekset kapinoivat kev\xc3\xa4\xc3\xa4ll\xc3\xa4 1964 ja Hama oli t\xc3\xa4m\xc3\xa4n kapinan keskus. Syyrian hallinto l\xc3\xa4hetti kaupunkiin panssarivaunuja ja sotilaita kapinan kukistamiseksi. Hafiz al-Asad nousi valtaan vallankaappauksella vuonna 1970 ja Hamassa kapinoitiin taas vuonna 1982. Hallinto vastasi j\xc3\xa4lleen armeijan voimin ja kaupunki k\xc3\xa4rsi suuria tuhoja. Kuolleita tapauksen johdosta tuli 10\xc2\xa0000-25\xc2\xa0000.'